Toekenning vir jong lewensredder ná heldedaad | Maroela Media
Cameron White en Shakila Singh. Foto: Facebook
Cameron White, die 17-jarige seun wat verlede week ŉ motoris uit diep vloedwater in La Lucia, noord van Durban gered het, het ŉ toekenning vir sy dapper optrede ontvang.
Maroela Media het vroeër berig Shakila Singh se motor was in vloedwater vasgekeer nadat swaar reënval verlede week chaos op KwaZulu-Natal se paaie veroorsaak het. Singh het aan Maroela Media vertel hoe haar motor in ŉ kitsvloed vasgevang en in die water rondgedobber het.
White, ŉ gekwalifiseerde lewensredder, het gesien wat gebeur en het in die vloedwater ingeduik om Singh te red. Hy het haar motor se deur oopgetrek, Singh uit die motor gehelp en met haar na die kant geswem. Hy kon ook Singh se persoonlike besittings uit die motor kry voordat die voertuig onder die water verdwyn het.
Lewensredding Suid-Afrika het die afgelope naweek ŉ toekenning aan White oorhandig vir sy heldedaad. “Cameron word gelukgewens met sy vinnige reddingspoging waardeur hy ŉ moontlik verdrinking verhoed het. Sy optrede strook met die hoë ideale van diens en redding waarna Lewensredding Suid-Afrika streef. Ons salueer jou!” het die organisasie op Facebook gesê.
White het vroeër aan Maroela Media gesê dat hy op daardie oomblik bloot op instink gereageer het en nie eers daaroor gedink het toe hy tot Singh se redding gekom het nie.
Wel gedaan Cameron
Linda Schaefer · 3 jare gelede
Wat n goedvoel-storie! Welgedaan
Bestaan die Woltaadt Woltemade toekenning nie meer die? Ek glo die jongman verdien dit.
‘n Regte held!!!